钦定古今图书集成/理学汇编/学行典/第193卷 > 范祖干
## 钦定古今图书集成/理学汇编/学行典/第193卷 > 范祖干

按《金华府志》：“范祖干，字景先，受业许白云之门，久之
遂悉得其旨趣。其学以诚意为主，而严之以慎独持
守之功，引诱学者，惓惓真切，惟恐其不入于善。尝曰：
‘君子之所不可及者，其惟人之所不见乎！四方士夫
尝问安否为斯文重轻。戊戌，太祖兵下婺城，与叶仪
以大学进，寻辟为谘议，以亲老辞。李文忠时守严郡’”，
特加敬礼，恒称师而不字。性至孝，郡守王宗显立“纯
孝坊”以表之，学者称为“纯孝先生。”所著有《群经指要》
《读诗记》《大学中庸发微》《柏轩集》若干卷，藏于家。